
Az ASDEX Upgrade tokamak diszrupcióiban fellépő áramcsúcs vizsgálata szimulációk segítségével

A tokamak típusú fúziós berendezésekben a plazma összeomlásakor (diszrupció) ún. elfutó elektronok keletkezhetnek. Az elfutó elektronok nagy energiájú, relativisztikus elektronnyalábot alkotnak, mely kárt tehet a vá\-ku\-um\-kam\-ra falában, ezért megelőzésük nélkülözhetetlen feladat. Ahhoz, hogy előre tudjuk jelezni a diszrupció során keletkező elfutó elektronok áramát, meg kell értenünk a diszrupció alatt végbemenő folyamatokat és megismerni azok karakterisztikus paramétereit. Az eddig ismeretlen, vagy nehezen mérhető paraméterek meghatározásához plazmafizikai elméleteken alapuló szimulációkat használunk, melyeket kísérleti eredményekkel hasonlítunk össze.

Kutatásom során egy elfutó elektronokat modellező szimulációs programcsomagot hasz\-nál\-tam -- DREAM (Disruption Runaway Electron Analysis Model). Segítségével az ASDEX-Upgrade tokamakban olyan kisüléseket rekonstruáltam szimulációval, melyekben szennye\-ző anyagok befecskendezésének hatására a plazma összeomlik. Ekkor a hirtelen plazmaáram-csökkenés előtt áramnövekedés látszódik, majd elfutó elektronok jönnek létre. A megfigyelt áramcsúcs a diszrupció elején történő áramprofil-lapulás következménye.

A kisülések rekonstruáláshoz így többek között olyan paraméterek optimalizációjára volt szükségem, melyek meghatározzák a radiális áramtranszportot jellemző hiperdiffúziós együttható időbeli fejlődését. A paraméterek optimalizálásához egy Bayes-féle optimalizációs módszert alkalmaztam, Aaro Järvinen munkája alapján.

Dolgozatomban az áramprofil változását, illetve az elfutó elektronok keletkezését megelőző áramcsúcsot vizsgáltam. A szimulációs eredményeket a Bayes-módszerrel optimalizálva összehasonlítottam a kísérleti eredményekkel, ezzel validálva az elméleti leírást, és egyben érzékenységvizsgálatot is végezve a különböző szimulációs paraméterekre. Munkám fontos adalékot szolgáltatott a diszrupciók során fellépő elfutó elektron áram modellezéséhez.



